AQUA ดีดกลับ 5% คลายกังวลข่าวลือผู้ถือหุ้นใหญ่ขายหุ้นทิ้ง จับตา! ประกาศกำไรปี 60 โตทะลัก
AQUA ดีดกลับ 5% คลายกังวลข่าวลือผู้ถือหุ้นใหญ่ขายหุ้นทิ้ง จับตา! ประกาศกำไรปี 60 โตทะลัก ล่าสุด ณ เวลา 10.11 น. ราคาอยู่ที่ 0.61 บาท บวก 0.03 บาท หรือ 5.17% สูงสุดที่ 0.61 บาท ต่ำสุดที่ 0.58 บาท มูลค่าซื้อขายที่ 22.73 ล้านบาท 
18 ม.ค. 2561

ผู้สื่อข่าวรายงานว่า ราคาหุ้นบริษัท อควา คอร์เปอเรชั่น จำกัด (มหาชน) หรือ AQUA ณ เวลา 10.11 น. ราคาอยู่ที่ 0.61 บาท บวก 0.03 บาท หรือ 5.17% สูงสุดที่ 0.61 บาท ต่ำสุดที่ 0.58 บาท มูลค่าซื้อขายที่ 22.73 ล้านบาท ขณะที่ดัชนีตลาดหุ้นไทยโดยรวมบวก 0.04%

โดยราคาหุ้นปรับตัวขึ้นแรงในวันนี้ คาดว่า เกิดจากการที่นักลงทุนคลายกังวลประเด็นข่าวลือเกี่ยวกับการขายหุ้นของผู้ถือหุ้นใหญ่ของ AQUA หลังจากที่ นายอารักษ์ ราษฎร์บริหาร ประธานเจ้าหน้าที่บริหาร (รักษาการ) AQUA ได้ออกมาให้ความเชื่อมั่นแกผู้ถือหุ้นและนักลงทุนว่า กระแสข่าวการขายหุ้นของผู้ถือหุ้นใหญ่รายหนึ่งนั้นหลังจากมีการพาดพิงว่ามีการเข้าไปเกี่ยวโยงกับกรณีเจ้าหน้าที่บุกตรวจค้นสถานบันเทิงชื่อดัง นั้น ไม่เป็นความจริงแต่อย่างใด
ขณะที่ยืนยันว่าพื้นฐานและสถานการณ์ทางธุรกิจของบริษัทมีความมั่นคง ทั้งนี้ผลการดำเนินงานยังอยู่ในทิศทางที่ดี และมีผลประกอบการที่เติบโตอย่างแข็งแกร่ง โดยในปี 2561 คาดจะมีรายได้รวมเติบโตกว่า 20% จากปี 2560 เนื่องจาก ธุรกิจสื่อ ธุรกิจอสังหาริมทรัพย์ เพื่อให้เช่าและบริการ และธุรกิจของบริษัท โรงพิมพ์ ตะวันออก จำกัด (มหาชน) หรือ EPCO ซึ่งบริษัทถือหุ้นอยู่ในสัดส่วน 38.4% ยังมีทิศทางการเติบโตขึ้นได้อย่างต่อเนื่อง
นอกจากนี้ แหล่งข่าวจากนักวิเคราะห์ เปิดเผยกับ “ข่าวหุ้นธุรกิจออนไลน์” ว่า มีความเป็นไปได้ที่ AQUA จะมีกำไรสุทธิ 500 ล้านบาท เนื่องจากบริษัทจะมีการบันทึกกำไรพิเศษจากการลงทุนธุรกิจแวร์เฮ้าส์ ประมาณ 200 ล้านบาท เนื่องจากบริษัทมีต้นทุนอยู่ที่ 400 ล้านบาท ขณะที่มูลค่ายุติธรรมอยู่ที่ 600 ล้านบาท ดังนั้นเบื้องต้นเท่ากับว่าหากรวมกำไรพิเศษ 200 ล้านบาท กับผลประกอบการงวด 9 เดือนปี 2560 ที่มีกำไรสุทธิ 225.39 ล้านบาท ส่งผลให้กำไร 2560 ไม่ต่ำกว่า 500 ล้านบาท ซึ่งตัวเลขดังกล่าวไม่รวามถึงกำไรจากการดำเนินงานที่เชื่อว่าจะออกมาดีด้วยเช่นกัน